ตลท.แนะดัชนีลงเป็นโอกาสเก็บหุ้นปันผล
ชี้นักลงทุนสามารถหาผลตอบแทนได้กรณีหุ้นลงจากปัจจัยลบ ชี้ประเด็นยกระดับการชุมนุมไม่กระทบตลาดหุ้นเพราะนักลงทุนมีภูมิต้านทานมาตลอด 3 ปี
8 ก.พ. 2554

ชี้นักลงทุนสามารถหาผลตอบแทนได้กรณีหุ้นลงจากปัจจัยลบ ชี้ประเด็นยกระดับการชุมนุมไม่กระทบตลาดหุ้นเพราะนักลงทุนมีภูมิต้านทานมาตลอด 3 ปี
นายชนิตร ชาญชัยณรงค์ ผู้ช่วยผู้จัดการ กลุ่มงานผู้ออกหลักทรัพย์และบริษัทจดทะเบียน ตลาดหลักทรัพย์แห่งประเทศไทย (ตลท.) เปิดเผยว่า กรณีข่าวการการปะทะกับกัมพูชาเป็นเรื่องที่นักลงทุนทั้งในและต่างประเทศรับรู้กันอยู่แล้ว แต่อยากให้นักลงทุนมองถึงปัจจัยพื้นฐานที่แท้จริงของบริษัทจดทะเบียน (บจ.)มากกว่า ซึ่งแม้จะกระทบกับบริษัทลูกหรือกระทบกับรูปแบบการดำเนินธุรกิจแต่ก็เป็นเพียงเล็กน้อย
“อยากให้นักลงทุนมองถึงโอกาสที่หุ้นปรับลงจากข่าวลบที่เกิดขึ้นได้ เนื่องจากผลประกอบการของบจ.ปี 2553 ใกล้จะออกมาแล้ว โดยเหลือเวลาอีกเพียง 3 สัปดาห์ บจ.ต้องมีการรายงานออกมาให้หมด ซึ่งเป็นโอกาสดีที่นักลงทุนสามารถเลือกเก็บหุ้นที่มีแนวโน้มผลประกอบการออกมาดีและมีการจ่ายเงินปันผล”
นายชนิตร  กล่าวต่อว่า สำหรับกรณีที่จะมีการยกระดับการชุมนุมทางการเมืองขึ้น เชื่อว่าหากอยู่ภายในขอบเขตที่กฎหมายกำหนดก็จะไม่ส่งผลกระทบกับตลาดหุ้น ขณะเดียวกันนักลงทุนเองก็มีภูมิต้านทานการลงทุนจากปัญหาการเมืองมาแล้วตลอด 3 ปีที่ผ่านมา